cyanic-selkie/wikianc huggingface dataset:
Earm
De bonkestruktuer fan 'e earm wurdt beweechber makke troch de oanwêzigens fan trije gewrichten. Boppe-oan de earm sit it skoudergewricht, dat in kûgelgewricht is en oer trije draai-assen artikulearre wurde kin. Healwei de earm, dêr't de boppe- en de ûnderearm gearkomme, sit it earmtakkegewricht, dat in kniergewricht is dat mar oer ien as beweegd wurde kin. Hielendal ûnderoan sit it polsgewricht, in saneamd aaigewricht, dat oer twa assen beweegd wurde kin. It skouder en de earmtakke wurde mei-inoar ferbûn troch de boppe-earmbonke, dy't tige sterk is en net maklik brekt. Undersyk (mei minsklike kadavers) hat útwiisd dat in boppe-earmbonke wol in gewicht fan 140 kg drage kin ear't er knapt. Tusken de earmtakke en de pols sitte njonken inoar de speakbonke en de piipbonke, dy't folle lichter binne en dêrom ek makliker brekke. De wichtichste spieren yn 'e earm binne de biseps en de triseps, dy't beide yn 'e boppe-earm sitte, en dêr't de ûnderearm mei bûgd en strutsen wurde kin.
Dwayne Johnson
Jonkheid en oplieding
Yn syn bernetiid wenne Johnson in skoftke by de famylje fan syn mem yn Nij-Seelân, dêr't er op 'e Richmond Road Primary School siet, in legere skoalle yn Grey Lynn. Nei't er weromkeard wie nei de Feriene Steaten, siet er yn Charlotte, yn Noard-Karolina, op 'e Montclaire Elementary School, foar't er ferfear nei Hamden, yn Connecticut, dêr't er de legere skoalle ôfmakke op 'e Shepherd Glen Elementary School en dêrnei de middelskoalle folge oan 'e Hamden Middle School. Fuortset ûnderwiis genoat Johnson oan 'e President William McKinley High School yn Honolulu, yn Hawaï, de Glencliff High School en de McGavock High School yn Nashville (Tennessee), en de Freedom High School yn Bethlehem, yn Pennsylvania. Op 'e middelbere skoallen died er oan Amerikaansk fuotbal, atletyk en wrakseljen. Foar't er santjin jier wie, waard Johnson ferskate kearen arrestearre foar slaanderij, dieverij en fraude mei sjeks.
Showwrakseljen
Yn 1996 tekene Johnson in kontrakt mei de World Wrestling Federation (WWF), letter World Wrestling Entertainment (WWE), om in nije karriêre yn it showwrakseljen te begjinnen. Hy waard troch de WWF oanpriizge as de earste showwrakselder fan 'e trêde generaasje, mei't syn heit Rocky Johnson en syn pake oan memmekant Peter Maivia ek showwrakselders west hiene. Johnson waard as showwrakselder bekend ûnder syn artystenamme The Rock ("De Rots"), wêrfoar't er in garismatysk alter ego ûntwikkele dêr't er mei swetste fan syn eigen prestaasjes, wylst er syn tsjinstanners op snedige wize ôfrinne liet. Yn 1998 wûn er syn earste WWF-kampioenskip, in prestaasje dy't er neitiid nochris sân kear belykje soe. Ek wûn er tsien kear it wrâldkampioenskip en twa kear it Ynterkontinintaal Kampioenskip. Johnson droech yn hege mjitte by oan it hichtepunt fan 'e populariteit fan 'e WWE, dat yn 'e twadde helte fan 'e 1990-er jierren en de earste helte fan 'e 2000-er jierren foel.
Priveelibben
Ut erkenning foar syn tsjinsten oan Samoä en om't er oan memmekant ôfstammet fan Samoaanske haadlju, waard Johnson yn july 2004, doe't er Samoä besocht, troch kening Malietoa Tanumafili II de aadlike titel fan seiuli taparte. Yn 2009 skonk Kanada oan Johnson de Kanadeeske nasjonaliteit ta eare fan syn heite komôf.
Hoewol't Johnson himsels earder registrearje litten hie as lid fan 'e Republikeinske Partij, stipe er by de Amerikaanske presidintsferkiezings fan 2008 en en fan 2012 Barack Obama, de kandidaat fan 'e Demokratyske Partij. Hy is no in 'ûnôfhinklike' kiezer (d.w.s. dat er by net ien fan beide grutte politike partijen oansletten is), en hy hat sein dat er by de presidintsferkiezings fan 2016 net stimd hat.
Slach op de Grutte Flakten
De Slach
De slach waard útfochten tusken in Romeinsk leger ûnder lieding fan Skipio Afrikanus en in kombinearre Kartaachsk-Numidyske striidkrêft, oanfolle troch Ibearyske hierlingen, benammen Keltibearjers, dêr't it Kartaachsk part laat waard troch Hasdrubal Gisko, en it Numidysk part troch Syffaks.
Binde
Foarbylden
Foarbylden fan bekende bindes binne: Aparte soarten bindes binne fierders de motorbindes lykas de Hells Angels en de Bandidos. Ek terroristyske organisaasjes lykas Al-Qaida, IS en de Hofstadgroep kinne oantsjut wurde as bindes.
Mille Lacsmar
De namme fan 'e mar giet werom op 'e iere Frânsk-Kanadeeske ûntdekkingsreizgers yn it gebiet; mille lacs is Frânsk foar "tûzen marren". (Yn it Frânsk wurdt de s op 'e ein fan lacs trouwens net útsprutsen, mar yn it Ingelsk wol.) Yn 'e taal fan 'e Odjibwe-Yndianen hjit it wetter Misizaaga’igan, wat "grutte mar" betsjut.
Lindebosk
Skiednis
De bosk waard nei de Frânske tiid oanplante troch de famylje Willinge Prins yn in tiid dat de lânbougrûn troch de lânboukrisis net folle opsmiet. De bosk wie bedoeld foar ikekaphout dat ferkocht waard oan bakkers om de ovens te stoken. De putsjes yn de bosk binne oerbliuwsels fan boskkloppers (iikskylders) dy’t de ikebast brûkten foar de learloaierij. Neidat de Lindebosk nei de Twadde Wrâldoarloch yn hannen komd wie fan de famylje Spaanders út Tytsjerk waard de bosk yn 2012 oankocht troch It Fryske Gea.
Antoon van Hooff
Antoon van Hooff (folút: Antoon Jozef Jacques Johan Maria van Hooff; Arnhim, 24 septimber 1937 – dêre, 3 augustus 2004) wie in Nederlânsk dieretúndirekteur en tillefyzjepresintator. Hy makke yn Nederlân de dieretún yn 'e nije styl populêr en stie oan 'e widze fan 'e moderne Burgers' Zoo. Teffens fersoarge Van Hooff de Nederlânske voice-over by withoefolle natoerdokumintêres op 'e tillefyzje.
Joachim Wenthin
Joachim Wenthin (10 desimber 1778 yn Emden; † 1857) wie in Dútske oargelbouwer.
Tröckener Kecks
Tröckener Kecks is in earder Nederlânske band oprjochte yn 1980 as punkband yn Amsterdam.
Finistère
Skiednis
Finistère ûntstie as bestjoerlike ienheid op 4 maart 1790, nei't by de Frânske Revolúsje fan 1789 alle doetiidske Frânske provinsjes (wêrûnder Bretanje) ôfskaft wiene om opspjalten te wurden yn departeminten. De njoggentjinde iuw waard foar it gebiet karakterisearre troch yndustrialisaasje en urbanisaasje, in slimme ûnderdrukking fan 'e lânseigen Bretonske taal troch de Frânske oerheid en, yn 'e twadde helte fan 'e iuw, in oplibbing fan 'e Bretonske kultuer.
Rosa Caracciolo
Libben en karriêre
Hoe dan ek, mei goed tweintich jier ferfear hja begjin jierren njoggentich nei Itaalje ta, dêr't hja in karriêre as neakenmodel begûn en fan 1992 ôf ek as pornoaktrise. Yn 1993 kaam Caracciolo yn it Frânske Cannes yn 'e kunde mei de doe al bekende en letter noch ferneamder wurden Italjaanske pornoakteur, -regisseur en -produsint Rocco Siffredi. Hja trouden noch datselde jiers. Hja krigen twa soannen, Lorenzo (1996) en Leonardo (1999).
Église Saint-Nicolas (Caen)
Skiednis
De tsjerke is sletten foar publyk. Allinne by kulturele eveminten wurdt it gebou iepensteld. It ynterieur fan de tsjerke is net mear oanwêzich.
Tsjerkhôf
Oan de noardeastlike kant fan de apsis is it âlde tsjerkhôf, dat oant it ein fan de 19e iuw brûkt waard. De gaos fan grêfstiennen en krusen giet skûl ûnder monumintale beammen en strûken.
Judo op de Paralympyske Simmerspullen 1992
De IXe Paralympyske Simmerspullen waarden yn 1992 yn Barcelona, Spanje hâlden.
Karan Armstrong
Priveelibben
Armstrong wie troud mei de toanielregisseur en ympressario Götz Friedrich. Mei him krige hja in soan, Johannes. Fan 2000 ôf wie se widdo.
Skyfall (film)
Plot
Bond reizget nei Sjanghai, dêr't Patrice sinjalearre is, mar kin de hierling net ôfhâlde fan it útfieren fan in hiermoard. Ta oermjitte fan ramp falt Patrice by harren fjochtpartij fan in wolkekliuwer ôf te pletter foar't er de identiteit fan syn opdrachtjouwer priisjaan kin. Yn syn besittings fynt Bond lykwols in kasinomunt dy't Patrice nei de hiermoard ynwikselje soe om foar syn tsjinsten betelle te krijen. De munt liedt Bond nei in kasino yn Makau, dêr't er yn kontakt komt mei Sévérine, in kreaze frou dy't Patrice by de hiermoard holpen hat. Mei't er de tatoeaazje oan 'e binnenkant fan har pols werom ken, konkludearret Bond dat se in seksslavinne yn 'e twongen prostitúsje wie dy't 'rêden' is troch de krimineel foar wa't se no wurket. Bond fertelt har dat hy dy man moetsje wol. Sévérine seit dat se him mooglik helpe kin as er de jûn oerlibbet, en warskôget him dan dat de 'liifwachten' dy't har wurkjouwer meistjoerd hat (eins bewekkers) fan doel binne him te deadzjen.
Sergie Sovoroff
Libben
Sovoroff waard yn 1902 berne yn it doarp Nikolski, op it eilân Umnak, dat diel útmakket fan 'e Aleoeten, yn 'e Amerikaanske steat Alaska. Hy wie noch mar njoggen jier âld doe't it Amerikaanske regear de jacht op 'e see-otter ferbea, mei't dat bist mei útstjerren bedrige waard. Sadwaande kaam der yn 1911 abrupt in ein oan it ferlet en gebrûk fan 'e iqya-x (útspr.: [iqjax], likernôch: "ikûjach"), de Aleoetyske fariant fan 'e kajak, dy't ek bekend stiet ûnder de fan oarsprong Russyske beneaming baidarka.
Skyfall (film)
Untfangst
Skyfall krige oer it algemien positive resinsjes fan 'e filmkritisy. Benammen foar it senario, it aktearjen fan Daniel Craig, Javier Bardem en Judi Dench, de rezjy fan Sam Mendes, de kamerarezjy fan Roger Deakins en de filmmuzyk fan Thomas Newman wie der in protte lof. In stikmannich resinsinten, ûnder wa Kate Muir fan The Times, Philip French fan The Observer en Daniel Krupa fan IGN, beskôgen Skyfall as de bêste James Bond-film aller tiden. De foaroansteande Amerikaanske filmkritikus Roger Ebert joech de film yn 'e Chicago Sun-Times 4 fan 4 stjerren en omskreau him as in "folsleine, bliere, yntelliginte fiering fan in bemind kultureel ikoan."
Constantine (film)
Constantine is in Amerikaanske fantasy-detektive-aksjefilm út 2005 ûnder rezjy fan Francis Lawrence, mei yn 'e haadrollen Keanu Reeves en Rachel Weisz. De film is basearre op it stripfiguer John Constantine, út 'e Hellblazer-rige fan DC Comics. It ferhaal giet oer de privee-detektive John Constantine, dy't him dwaande hâldt mei ûndersyk nei okkulte saken, en dêrmei ferlossing siket fan 'e ivige ferdommenis yn 'e hel foar in besykjen ta selsmoard dat er as teenager ûndernaam. De film waard troch de filmkritisy oer it algemien mei lauwe resinsjes ûntfongen, mar ûntjoech him yn 'e bioskopen ta in kommersjeel súkses.
Plot
Nei't er in oanfal troch in oare demon ôfslein hat, giet Constantine nei Papa Midnite, in Haïtiaansk medisynman dy't in nachtklub eksploitearret dy't as neutrale grûn funksjonearret, en dêr't sawol heal-ingels as heal-demoanen harrensels wêze kinne. Midnite wol Constantine syn ferhalen oer echte demoanen dy't de Ierde binnenkringe, net leauwe, mei't dat tsjin 'e regels is. Constantine jout him wer ôf, mar net foar't er wurden krigen hat mei de heal-demon Balthazar.
Underwilens bestudearret Angela Dodson de bylden fan 'e befeiligingskamera's fan it psychiatrysk sikehûs dêr't Isabel opnommen wie. By it sjen fan 'e bylden fan 'e kamera op it dak heart se har suster de namme fan Constantine sizzen ear't se oer de râne stapt. As se de bylden weromspilet, is der lykwols neat mear te hearren. Nettsjinsteande dat siket Angela Constantine op en freget syn help om te bewizen dat Isabel har dea gjin selsmoard wie. Constantine is earst ôfhâldich, mar nei't se oanfallen wurde troch wjukte demoanen dy't it op Angela foarsjoen hawwe, seit er har syn help ta.
Produksje
De filmdistribúsje waard dien troch Warner Bros. Constantine iepene op 8 febrewaris 2005 yn 'e bioskopen yn Hongkong, op 17 febrewaris yn Dútslân en pas op 18 febrewaris yn 'e Feriene Steaten. Alan Moore, de oarspronklike betinker fan it personaazje fan John Constantine, wie teloarsteld rekke oer eardere ferfilmings fan syn strips From Hell en The League of Extraordinary Gentlemen. Hy wegere dêrom wat mei dizze nije ferfilming te krijen te hawwen, en fersocht om 'e foar him bedoelde royaltys ûnder de oare makkers te ferdielen.
Untfangst
Op 'e webside Rotten Tomatoes, dy't resinsjes sammelet, hie Constantine in midmjittich goedkarringspersintaazje fan 46%, basearre op 224 ûnderskate resinsjes. De konsensuskrityk fan 'e webside, gearstald út al dy resinsjes, stelt: "Nettsjinsteande solide produksjewearden en in yntrigearjend útgongspunt mist Constantine de fokus fan in oare spirituële sjittersfilm, The Matrix." Op Metacritic, de wichtichste konkurrint fan Rotten Tomatoes, behelle Constantine in goedkarringspersintaazje fan 50%, basearre op 41 resinsjes.
Noardlike Sjajinne Stamme
Algemien
De organisaasje, dy't oprjochte waard yn 1884, hie yn 2014 10.000 leden, en it haadkertier is fêstige yn Lame Deer, yn Montana. De leden besteane út etnyske Sjajinnen (Cheyenne) fan 'e substamme fan 'e Noardlike Sjajinnen.
Chichén Itzá
Lokaasje
Chichén Itzá leit yn 'e gemeente Tinum, yn it eastlike part fan 'e Meksikaanske steat Jûkatan, yn it noarden fan it grutte skiereilân mei deselde namme. De ûndergrûn fan it noardlike Jûkatanskiereilân bestiet út karst, en de rivieren rinne der yn it binnenlân allegear ûnder de grûn. Der binne yn 'e neite fan 'e Chichén Itzá fjouwer grutte sinkgatten, dêr't it reinwetter de kalkstien fuortsliten hat om in djip gat fol mei wetter te skeppen. Dêrút koe de stêd it hiele jier rûn mear as genôch drinkwetter helje. Sokke sinkgatten wurde yn Midden-Amearika cenotes neamd. Ien fan 'e fjouwer, de Cenote Sagrado (Spaansk foar "Hillige Cenote") is it meast ferneamd.
Beskriuwing
De stêd omfettet in grut tal moaie gebouwen fan natuerstien yn in breed ferskaat oan steaten fan ferfal. In protte fan dy gebouwen binne restaurearre. De bouwurken waarden mei-inoar ferbûn troch in ticht netwurk fan bestrjitte paden, dy't sacbeob (inkeltal: sacbe) hjitte. Argeologen hawwe mear as 80 ûnderskate sacbeob identifisearre, dy't it hiele oerflak fan Chichén Itzá trochkruse en yn alle rjochtings út 'e stêd wei rinne.
Uig (Skye)
Ut Uig wei geane fearboaten nei Tarbert op Harris en nei Lochmaddy op Noard-Uist
Slot Strassburg
De kapel fan de boarch waard yn de 12e iuw boud en bestiet út in skip, in fjouwerkant koer en in healrûne apsis. Yn de 14e iuw waard de kapel ferhege en yn de 15e iuw en yn 1682 waard it koer ferhege. Tagelyk mei de bou fan de kapel waard ek de berchfried boud.
Betty Ford
Earste houlik
Op oanstean fan har mem, dy't it alhiel net iens wie mei Bloomer har karriêrkar yn in tiid dat respektabele lju net dûnser wiene, kaam se úteinlik werom nei Grand Rapids, dêr't se moade-adviseur yn in warehûs waard. Yn 1934 wie har heit kommen te ferstjerren oan koalmonoksidefergiftiging wylst er yn 'e garaazje mei syn auto ompielde, en neitiid wertroude har mem mei in freon fan 'e famylje, in Arthur Meigs Goodwin. Nei har weromkear nei Grand Rapids wenne Bloomer by har mem en styfheit yn, oant se yn 1942 mei William C. Warren troude, in fersekeringsman dy't se al koe sûnt har tolfde. Foar syn wurk moasten se gauris ferhúzje, en se wenne mei him û.m. yn Toledo, yn Ohio, dêr't se fannijs as model en ek as ferkeapster yn in warehûs wurke, en yn Fulton, yn 'e steat New York, dêr't se produksjewurk die yn in ynferzen-itenswarefabryk. Warren wie in alkoholist, mar krekt doe't Bloomer fan him skiede woe, dronk er himsels yn in koma. Hja kearden doe werom nei Grand Rapids, dêr't se ynwennen by syn heit-en-dy. Bloomer fersoarge har man twa jier lang oant er fierhinne opbettere wie; doe skiede se einlings en te'n lêsten fan him, op 22 septimber 1947. Bloomer hie gjin bern út har earste houlik.
Draachbere spulkompjûter
In draachbere spulkompjûter, draachbere spulkonsole of handheld game console is in spulkompjûtersysteem spesifyk makke om fideospultsjes op te spyljen. Mar oars as by gewoane spulkompjûters, dy't faak de telefyzje as byldskerm brûke, is by draachbere spulkompjûters in byldskerm ynboud.
Rosemary Church
Karriêre
Yn 1998 joech Church har by de Amerikaanske nijsstjoerder CNN International. Dêrfoar ferfear hja nei Atlanta yn 'e Amerikaanske steat Georgia, dêr't se sûnt altyd op it CNN-haadkertier wurke hat. Foar CNN berjochte se yn har earste jierren û.o. oer de terroristyske oanfallen op 9/11 en de oarloggen yn Irak en Afganistan. Yn 2006 wurke hja as nijslêzeresse mei oan 'e ferslachjouwing oer it konflikt tusken Israel en de Libaneeske paramilitêre organisaasje Hezbollah, wêrmei't CNN in prestizjeuze Edward R. Murrow Award wûn. Yn 2009 die Church as nijslêzeresse ferslach fan it mei geweld ûnderdrukte folksprotest yn Iraan nei de ferkiezings fan 2009. Koart dêrop produsearre en presintearre se in reportaazje oer it hommels ferstjerren fan popikoan Michael Jackson.
Church is benammen te sjen as nijslêzeresse fan it programma World Report, wêrby't se tsjintwurdich út Atlanta wei de edysje fan 1.00 oere a.m. oant 1.00 oere p.m. Hongkongtiid presintearret (8.00 a.m. – 8.00 oere p.m. Middenjeropeeske Tiid). Dêrmei is se moarns op 'e tillefyzje yn Jeropa, Afrika en it Midden-Easten en middeis yn Aazje en Oseaanje.
D-Day
Operation Overlord
Dy lâning soe eins op 5 juny 1944 plakfine, mar omdat it waar striemin wie, waard de lâning in dei ferset. By de plenning spile benammen it wettertij in belangrike rol.
Johann Friedrich Wenthin
Wurk
De grutste prestaasje fan Wenthin wie de nijbou fan it oargel foar de Grutte Tsjerke fan Emden. Dêrmei krige Wenthin namme as oargelbouwer, sadat er ek opdrachten út it oanbuorjende Nederlân krige. Dat ynstrumint waard yn 1779 foltôge, mar gyng by de ferneatiging fan de tsjerke yn 1943 spitigernôch ferlern. It hie 40 registers en wie de iennige nijbou fan Wenthin mei in selsstannich pedaal. Al syn lettere oargels hiene in oanhongen pedaal en minder as 20 stimmen. By twamanualige oargels waard oan it haadwurk in boppewurk tafoege.
Tsjerke fan de Hillige Marije fan de Ingels (Chicago)
Skiednis
De skoalle, dy't beävensearre waard troch fjouwer nonnen fan 'e Oarder fan 'e Weropstanning, gie iepen op 15 febrewaris 1900, en hie doe 425 learlingen. Tsjin 1925 wie dat oantal omheechgien oant 1.099 learlingen, dy't ûnderrjochte waarden troch 22 nonnen. Yn in nij gebou, op 1850 North Hermitage Avenue, waarden yn 1905 de novisen fan 'e nonne-oarder ûnderbrocht. Yn 1915 waard it novisiaat ferhuze nei Norwood Park, wêrnei't yn it frijkommen gebou yn 1917 in kres fêstige waard, dêr't de bern fan wurkjende memmen opfongen en fersoarge waarden troch de nonnen.
De Tsjerke fan de Hillige Marije fan de Ingels hjoed-de-dei
Tsjintwurdich is de Tsjerke fan 'e Hillige Marije fan 'e Ingels sân dagen yn 'e wike iepen fan 'e moarnsdage oant de jûnsskimer. Op snein wurdt de mis opdroegen yn it Ingelsk, Poalsk en Spaansk. Sûnt de 1970-er jierren is de etnyske eftergrûn fan 'e parochyleden nammentlik stadichoan ferskood fan fierhinne Poalsk nei mear multy-etnysk mei in oansjenlike kloft Latino's.
Rob Roy MacGregor
Feehâlderij en fûgelfaaiens
Hoe dan ek, it jild wie wei, en Rob Roy koe syn lienings net ôfbetelje. Fan gefolgen waard er fûgelfaai ferklearre en moast er ûnderdûke. Neffens de leginde dy't letter om syn persoan hinne groeide, soene guon wettsjinners dy't yn syn ôfwêzichheid syn hûs besochten, syn frou oantaast hawwe, wêrnei't sy har man oanfitere om wraak te nimmen. It is lykwols net dúdlik oft dêr wat fanoan is, of dat it der letter bybetocht is. Yn elts gefal waarden syn frou en bern út harren wente set, wêrnei't it hûs platbaarnd waard. De lânerijen fan Rob Roy waarden dêrnei yn beslach nommen troch syn wichtichste skuldeasker, James Graham, 1e hartoch fan Montrose. Wisberet dat dyselde gjin foardiel hawwe soe fan wat er as it stellen fan syn lân beskôge, sette Rob Roy doe mei in stik as tweintich folgelingen útein mei in bloedfete tsjin Montrose, wêrby't hy en syn binde libben fan 'e kij dy't se fan 'e hartoch stielen.
Bisdom Gurk-Klagenfurt
Organisaasje
It bisdom is ferdield yn 24 dekanaten, dêr't meiïnoar 336 parochy's ûnder falle.
Judo op de Paralympyske Simmerspullen 2008
De XIIIe Paralympyske Simmerspullen hiene plak yn Peking, de haadstêd fan de folksrepublyk Sina.
Reşat Amet
Reşat Amet, ek wol bekend ûnder syn oekraïnisearre namme Resjat Medatovytsj Ametov (Oekraynsk: Решат Медатович Аметов; sekuere transliteraasje: Rešat Medatovyč Ametov), (27 jannewaris 1975 – 15 maart 2014) wie in Oekraynsk minskerjochte-aktivist fan etnysk Krimtataarsk komôf. Hy waard yn 2014 fermoarde troch de Russyske autoriteiten op 'e Krim nei't dat Oekraynske skiereilân troch Ruslân beset waard.
Biografy
De Russyske besetting fan de Krim, in diel fan 'e Oekraïne, begûn op 27 febrewaris 2014, doe't swierbewapene Russyske militêren, klaaid yn unifoarmen dy't fan alle emblemen en nammen ûntdien wiene, it parlemint fan 'e Krim en oare strategyske posysjes op it skiereilân ynnamen. De ynfallers hiene de stipe fan it meastepart fan 'e etnyske Russen, dy't op 'e Krim de grutste etnyske groep foarmen en de oarspronklike befolking, de Krimtataren, altyd harren rjochten ûntsein hiene. De Oekraïne bliek machteleas om wat te dwaan tsjin 'e skamteleas útfierde ynvaazje sûnder dat in oarloch mei Ruslân útlokke waard dêr't it lân net klear foar wie.
Rikkerda
Skiednis
Yn 1320 kocht in Reynardus Ryquerda in stik grûn fan de abt fan it kleaster Jeruzalim. Op dat stik grûn stiene ek twa pleatsen. De namme Rikkerda / Rikerda / Rickerda komt yn de folgjende iuwen meardere kearen foar yn de omkriten fan Lytsegast, al is it net seker oft hja op de 'heerd' Rikkerda wenne hawwe.
List fan planetoïden 89301-89400
Dit is in list fan planetoïden 89301-89400.
Melkfeehâlderij
Skiednis
Melken waard tûzenen jierren lang mei de hân dien. Dêrfoar pleatste de melker, yn 'e regel de boer, in boere-arbeider of in saneamde komelker, in melkamer ûnder it jaar fan 'e ko, wêrnei't er njonken de ko sitten gie yn 'e hoksen, op in los, leech, houten melkerskrukje of op in saneamde tuolle, in soarte fan ienpoats krukje dat mei in rym om 'e mul gaspe wurde koe. Hy naam dan in oer fan 'e ko yn eltse hân en kniep de fingers ien foar ien gear, fan boppen nei ûnderen, dus begjinnend mei de wiisfinger en einigjend mei de pink. Troch dy beweging waard in strieltsje molke út it oer yn 'e amer knypt. Dy beweging waard oanhâldend en yn heech tempo werhelle oant de beide fearnen fan it jaar leech wiene, wêrnei't de oare beide oeren oan 'e beurt wiene. Om sa te melken wie tige arbeidsyntinsyf, wat skaalfergrutting yn 'e melkfeehâderij lange tiid tsjinhold, ek nei't der metoaden útfûn wiene om 'e molke langer goed te hâlden, lykas pasteurisaasje.
Grutste molkeprodusearjende lannen
De grutste kowemolkeprodusint fan 'e wrâld wurdt foarme troch de Feriene Steaten, wylst de grutste kowemolkeeksporteur Nij-Seelân is, en de grutste kowemolkeymporteur de Folksrepublyk Sina. De Jeropeeske Uny (ynkl. it Feriene Keninkryk) produsearre yn 2013 158.800.000 ton rauwe molke, wêrfan 96,8% kowemolke. It grutste molkeprodusearjende lân fan 'e Jeropeeske Uny wie yn 2009 Dútslân, mei 28.691.000 ton, folge troch Frankryk mei 24.218.000 ton en it Feriene Keninkryk mei 12.237.000 ton. Nederlân folge op it sechsde plak mei 11.469.000 ton. Yn 'e Feriene Steaten binne de fiif grutste molkeprodusearjende steaten Kalifornje, Wisconsin, New York, Idaho en Pennsylvania.
Opstân
Foarbylden
Yn 'e minsklike skiednis hawwe der withoefolle opstannen west, faak fan legere maatskiplike klassen tsjin 'e hegerein, lykas slave-opstannen en boere-opstannen. Yn súdwestlik Frankryk diene har bgl. tusken 1590 en 1715 mear as 450 boere-opstannen foar. Guon fan 'e meast ferneamde opstannen út 'e skiednis wiene:
Tsjerke fan Niehove
Oargel
It oargel stiet sûnt 1908 yn de tsjerke, mar ûnderdielen binne folle âlder. It oargel waard eartiids oankocht fan de oargelmakker Marten Eertman út Noordwolde. It ynstrumint wie in âlder wurk fan de oargelbouwer Joachim Wenthin út Emden, dy't it oargel yn 1816 oan de katolike staasje fan Uithuizen levere hie. Dêrby brûkte Wenthin materjaal fan it âldere oargel dat al yn dy tsjerke stie en dat oarspronklik yn de herfoarme tsjerke fan Uithuizermeeden stien hie. Dat oargel wie tige âld en gyng werom oant de tiid fan foar de reformaasje. Doe't Albertus Antoni Hinsz yn 1785 in nij oargel foar de tsjerke fan Uithuizermeeden boude waard it âlde oargel ferkocht oan de katolike staasje fan Uithuizen. Wenthin brûkte by de bou fan it oargel yn 1816 in grut tal fan de pipen, mar it front, de mechaniken, de manualen en de balgen wiene nij. Ek foege Wenthin in pear registers ta, wêrtroch't it ynstrumint alve registers krige. Yn 'e rin fan de 19e iuw ferhûze it oargel in pear kear fan plak. Yn 1825 waard de staasje fergrutte en krige it oargel in nij plak. De oargelmakker Geert Pieters Dik ferwidere healwei de 19e iuw in pear registers mei piipwurk út 1816. Yn 1861 ferhûzen de bruorren Adema it oargel nei de nijbou fan de neogoatyske tsjerke fan Uithuizen. Doe't de katoliken oan it begjin fan de 20e iuw in nij oargel kochten, waard it âlde ynstrumint oerstallich en sa kaam it yn hannen fan Marten Eertman, dy't it mei in pear oanpassings yn de tsjerke fan Niehove ynboude. It oargel, dat yn 1951 in elektryske wynmasjine krige, gyng yn de twadde helte fan de 20e iuw stadichoan efterút. Lang om let waard it ynstrumint yn de jierren 1999-2001 restaurearre. It hjoeddeiske ynstrumint hat alve registers ferdield oer ien manuaal en oanhongen pedaal.
Sint-Antoniusbasilyk (Padua)
De Pontifikale Basilyk fan Sint-Antonius fan Padua (Italjaansk: Basilica Pontificia di Sant'Antonio di Padova; lokaal stiet de tsjerke ek bekend as It Santo) is in roomske tsjerke yn Padua yn Itaalje. De oan Sint-Antonius wijde tsjerke draacht de earetitel basilica minor. De tsjerke is in beafeartstsjerke en is in drok besocht hillichdom. Minsken út de hiele wrâld komme dêr foar de reliken fan Antonius, dy't yn Padua stoarn is.
The Mating Habits of the Earthbound Human
Untfangst
Op 'e webside Rotten Tomatoes, dy't resinsjes sammelet, hie The Mating Habits of the Earthbound Human in midsmjittich oant leech goedkarringspersintaazje fan 33%, basearre op 12 ûnderskate resinsjes. Op Metacritic, de wichtichste konkurrint fan Rotten Tomatoes, behelle de film in goedkarringspersintaazje fan 26%, basearre op 8 resinsjes. The Mating Habits of the Earthbound Human waard lykwols goed ûntfongen troch it publyk dat de film yn 'e bioskoop besjoen hie, mei in goedkarringsskoare fan rom 70%.
Resultaat
The Mating Habits of the Earthbound Human behelle yn 'e bioskopen yn 'e Feriene Steaten in opbringst fan $4.634.000.
Chastity Lynn
Libben en karriêre
Chastity Lynn waard yn 1987 berne yn Seattle, yn 'e noardwestlike Amerikaanske steat Washington. As bern folge se ûnderwiis oan in roomsk-katolike famkesskoalle, mar yn har tinerjierren gie se nei in iepenbiere middelbere skoalle, dy't sawol manlike as froulike learlingen hie.
Gnomeo & Juliet
Premiêre en oare formats
De galapremiêre fan Gnomeo and Juliet waard op 23 jannewaris 2011 holden yn it El Capitan Theatre yn Hollywood, wêrnei't de film op 11 febrewaris yn 'e bioskopen iepene. Op 24 maaie 2011 waard de film troch Touchstone Home Entertainment útbrocht op dvd, blu-ray en blu-ray 3D. It soundtrackalbum ferskynde op 8 febrewaris 2011 by Buena Vista Records. Dêr steane fjirtjin nûmers op. It nûmer Hello Hello, dat yn 'e film in duët fan Elton John mei Lady Gaga is, wurdt op it soundtrackalbum inkeld troch Elton John songen.
Guillaume Dupuytren
Libben en wurk
Dupuytren stoar yn de âldens fan 51 jier oan longûntstekking as gefolch fan tuberkuloaze. Hy waard beïerdige op begraafplak Père Lachaise yn Parys.
Sepultura
It iere begjin
Nei wat iere besettingswikselingen, ûntstie der in stabile line-up mei Max op gitaar, Igor op drums, sjonger Wagner Lamounier en bassist Paulo Jr.. Lamounier gie maart 1985 nei mieningsferskillen mei de band fuort. Nei syn fuortgean naam Max de sang oer. Jairo Guedz waard útnûge om him by de band oan te sluten as leadgitarist De band naam ferfolgens yn augustus 1986 harren earste album op, “Morbid Visions”.
1987-1992
Begjin 1987 ferliet Jairo Guedz de band. Guedz waard ferfongen troch gitarist Andreas Kisser, Sepultura brocht letter dat jier it twadde studio-album út, “Schizophrenia”. De band krige omtinken fan label Roadrunner, dy 't se tekene en “Schizophrenia” ynternasjonaal útbrocht foardat se de band ea persoanlik optreden sjoen hiene. It tredde studio-album fan de band, “Beneath the Remains”, waard útbrocht yn 1989. It album waard opnommen yn in studio yn Rio de Janeiro wylst de band fia tolken kommunisearre mei de Amerikaanske producer Scott Burns. In lange Europeeske en Amerikaanske toernee folge en befoardere de reputaasje fan de band, nettsjinsteande it feit dat se yn dy tiid noch tige beheind Ingelsk praten. De earste single fan it fjirde studio-album "Arise", út 1991 "Dead Embryonic Cells" wie in sukses, en it titelnûmer fan it album krige ekstra omtinken trochdat de fideo ferbean waard troch MTV America fanwege de apocalyptyske religieuze bylden. By in toernee yn 1991 en 1992 ta stipe fan "Arise", troude Max Cavalera mei Gloria Bujnowski, de manager fan de band.
Slot Braunfels
Restauraasje ta in neogoatysk kastiel
Mei de dea fan de lêste manlike ôfstamming, prins Georg Friedrich fan Solms-Braunfels (1890-1970) gyng Braunfels oer yn eigendom fan syn dochter, grevinne Marie Gabrielle von Oppersdorff Solms-Braunfels (1918-2003) dy't mei har man Hans Georg von Oppersdorff (1920-2003) it kastiel mei de gebouwen en de ynvintaris restaurearje liet.
Fûgelfaai
Fûgelfaai is in histoaryske term yn it strafrjocht, dy't oanjout dat immen by wize fan bestraffing foar halsmisdriuwen alle rjochten ôfnommen wiene. Dat woe sizze dat it in elk frijstie om him (of har) te deadzjen of lykfolwat oan te dwaan. It gie by sokke fûgelfaaiferklearrings altyd om feroardielings by ferstek, om't de ferklage net foar it gerjocht ferskynd wie en der dus gjin direkte straffen oplein wurde koene. It wurd 'fûgelfaai' ferwiisd nei de iesitende fûgels dy't op galgefjilden taholden; "faai" betsjut "yn gefaar" of "yn noed"; dus in fûgelfaaie wie immen dy't konstant oan it gefaar bleatstie om ies foar de fûgels te wurden.
Ingrid Visser (biologe)
Ingrid Visser (folút: Ingrid Natasha Visser; Wellington, 20 febrewaris 1966) is in Nijseelânsk biologe en publisiste fan Nederlânsk komôf, dy't har spesjalisearre hat yn ûndersyk nei swurdwalfisken (ek bekend as orka's). Se is benammen bekend wurden trochdat se meiwurke hat oan ferskate dokumintêres oer dy bisten. Visser jout fierders oan board fan cruiseskippen ek geregeldwei lêzings oer swurdwalfisken, benammen op reizen nei Antarktika.
Hans van der Heijde
Hans van der Heijde (1954) is in Nederlânske politikolooch, skriuwer en bridgesjoernalist.
William Wallace
Historiografy
Hoewol't it skriuwen fan in biografy oer lju dy't yn 'e Midsiuwen libben gauris dreech is, binne de útdagings yn it gefal fan William Wallace ekstra grut. Der is amper wat fan 'e man bekend bûten de militêre kampanje fan 1297-1298 en syn lêste pear wiken yn 1305. Om it noch minder te meitsjen is de historiografy oangeande Wallace oant relatyf resint noch op 'e doele brocht troch ferskate postume 'libbensbeskriuwings' fan him, wêryn't ferhalen as wierheid opdist waarden dy't gjin inkele histoaryske ûnderbouwing hiene.
Michaelstsjerke (Oosterland)
Beskriuwing
De tsjerke is hielendal fan dowestien en is in moai foarbyld fan romaanske arsjitektuer. De muorren fan it tsjerkeskip binne likernôch 85 sintimeter dik en op in soad plakken reparearre. Oan de noardlike kant is de oarspronklike muorre it bêst bewarre bleaun. De toer datearret fan de 13e iuw en is fan bakstien. De achthoekige bakstiennen spits is oan it begjin fan de 17e iuw tafoege. Utsein in pear smelle ljochtspjalten en de dûbele galmgatten is de toer hielendal sletten.
Norman Rockwell Museum
thumb|225px|Haadyngong fan it museum It Norman Rockwell Museum is in museum yn Stockbridge (Massachusetts) dat wijd is oan it wurk fan keunstskilder en yllustrator Norman Rockwell.
It museum waard yn 1969 yn Stockbridge oprjochte, it plak dêr't Rockwell de lêste 25 jier fan syn libben wenne. Sûnt 1993 húsmannet it museum yn it gebou dat ûntwurpen waard troch Robert Arthur Morton Stern.
Dené-Jenisejaanske talen
De Dené-Jenisejaanske talen foarmje in taalfamylje besteande út talen dy't sprutsen wurde yn it noardwesten en súdwesten fan Noard-Amearika en teffens yn sintraal Sibearje, yn it streamgebiet fan 'e rivier de Jenisej. De taalfamylje falt útinoar yn 'e Na-Dené-talen út Noard-Amearika en de Jenisejaanske talen út Sibearje. De ôfstamming fan dy beide taalgroepen fan ien mienskiplike oertaal waard yn 2008 ûntdutsen troch taalkundige Edward Vajda. De Eskimo-Aleoetyske talen bûten beskôging litten is dit de earste bewiisde geneälogyske link tusken talen út 'e Alde Wrâld en de Nije Wrâld dy't ea ûntdutsen is. De grutste taal fan dizze famylje is it Navaho, út Nij-Meksiko en Arizona mei sa'n 170.000 sprekkers.
Twiljocht (roman fan Elie Wiesel)
Twiljocht, yn it oarspronklike Frânsk: Le Crépuscule, au Loin, is in roman fan 'e hân fan 'e Joadsk-Amerikaanske skriuwer, heechlearaar, polityk aktivist, Nobelpriiswinner en holokaustoerlibbene Elie Wiesel (1928). It fertelt it ferhaal fan in psycholooch dy't sels psychologysk sjoen noch mei himsels yn it reine komme moat oangeande syn ûnderfinings yn 'e Twadde Wrâldoarloch. It mei autobiografyske eleminten ôfmakke Le Crépuscule, au Loin is skreaun yn it personele perspektyf en waard foar it earst útjûn yn 1987. De Fryske oersetting fan Jacobus Knol kaam út yn 2009.
Ynhâld
Lipkin is opgroeid yn Rovidok, in stedsje yn it Poalske Galysje. Yn 'e Twadde Wrâldoarloch binne syn heit en mem, syn bruorren Hayim en Ezra, en syn suster Ester yn 'e Dútske konsintraasjekampen fermoarde, wylst syn oare broer Joel nei de Sovjet-Uny ûntkomd is om dêr wei te wurden yn 'e tsjerkers en gûlachs fan 'e NKVD (de foarrinner fan 'e KGB), mei't men him foar in spion fan 'e Dútsers hold. Nei de oarloch kearde Lipkin as iennichste oerlibbene fan syn famylje werom nei Galysje, dat doe ta de Sovjet-Uny hearde om't de Poalske grinzen nei it westen ta opskood wiene. Hy moete dêr Pedro, in agint fan 'e Briha, in ûndergrûnske joadske organisaasje dy't de oerlibbenen fan 'e holokaust it Eastblok útsmokkele, en de man waard syn earste nije freon, oant syn hommelse ferdwining in pear jier letter. No wol de anonime beller hawwe dat Pedro in NKVD-agint wie, in ferrieder fan syn eigen folk, en Lipkin is net by steat en bewiis it tsjindiel. Yn 'e Mountain Clinic komme Lipkin syn wurk, syn oarlochsûnderfinings en syn nei-oarlochske libben foar it earst byinoar en moat er te riede oer de djipste fragen fan it minsklik bestean.
Kate Ashton
Libben en wurk
Ashton hat benei 25 jier yn Nederlân taholden. Yn 2003 gie hja werom nei Skotlân en wennet no yn Nairn. Sûnt hat se gedichten publisearre yn blêden lykas Shearsman, THE SHOp en Northwords Now, en in pamflet, The Concourse of Virgins, kaam út by Lapwing Publications yn 2012.
Jehannes de Dopertsjerke (Raard)
Skiednis
Fan de ienbeukige tsjerke mei trijesidige koarsluting en rûnbôgefinsters út de 13e iuw binne nei alle gedachten yn 1807 de muorren ferlege.
De tsjerke is in ryksmonumint en eigendom fan Stichting Alde Fryske Tsjerken. Oant 2018 wie it OerKa Irene Verbeek Museum yn it gebou festige.
Markyske
Beskriuwing
It markyske is in elegant en parmantich selskiphûntsje (rasgroep 9) fan it type spaniël. It hûntsje hat in fine bou, mei side-eftich, glânzgjend hier mei oan de heech oansette earen, oan de sturt en de efterpoaten langer hier. Yn 'e regel binne markyskes swart, mar wite ôftekening wurdt tastien; it perzintaazje wyt mei lykwols nea mear as 40% wêze. De eagen fariëarje fan ljochtbrún oant donkerbrún oant swart en meie nea útpûlje. Ek markyskes mei in brune kleur komme foar.
Fúzje
Juridyske fúzje
In juridyske fúzje hâldt yn dat twa (of mear) rjochtspersoanen opgeane yn ien nije rjochtspersoan. Oandielhâlders fan 'e fusearjende fennoatskippen wurde fan rjochtswegen oandielhâlder fan 'e troch de fúzje nij ûntstiene fennoatskip. De juridyske fúzje is regele yn boek 2 fan it Boargerlik Wetboek. De juridyske fúzje is in folle beheinder begryp as de ekonomyske fúzje, mei't oan in juridyske fúzje in stikmannich easken steld wurde. Sa meie inkeld rjochtspersoanen fusearje (dus bygelyks gjin maatskippen) en moatte beide fúzjepartners deselde rjochtsfoarm hawwe (dus in besletten fennoatskip kin net fusearje mei in feriening). Dêrnjonken sil foar in foarnommen fúzje by grutte bedriuwen de NMa, de Jeropeeske Kommisje en/of de autoriteit op it mêd fan 'e merk op 'e hichte steld wurde moatte om goedkarring te krijen. Ek de ûndernimmingsried moat ynljochte wurde, sadat dy mei de direksje en eventueel mei de oandielhâlders om 'e tafel kin oer de sosjale gefolgen fan 'e fúzje.
De Ploeg
De Ploeg is in keunstnerskollektyf dat yn 1918 yn de stêd Grins oprjochte waard. De leden wiene meast keunstskilders, mar ek muzikanten en literatoaren hawwe lid west fan de Grinzer Keunstrûnte De Ploeg.
Kato (folk)
Skiednis
Neitiid setten har Amerikaanske kolonisten yn noardlik Kalifornje nei wenjen, en nettsjinsteande de fêstiging fan ferskate reservaten yn dat gebiet, late de kolonisaasje dêr ta in weach fan geweld. Dêrby begiene de Amerikanen, en yn 't bysûnder de saneamde 'Eel River Rangers' fan Walter S. Jarboe, dy't soldij ûntfongen fan 'e steat Kalifornje, guon fan 'e slimste oarlochsmisdieden tsjin 'e Yndianen út 'e skiednis fan 'e steat. Benammen ûnder de saneamde Mendocino-oarloch fan 1859-1860 gie it der raar om-en-ta, en waarden hûnderten Yndianen sûnder oansjens des persoans út 'e wei romme. Neitiid bestie der yn noardlik Kalifornje oant fier yn 'e tweintichste iuw in segregaasje tusken Yndianen en blanken dy't dy tusken de blanken en de swarten yn it Amerikaanske Suden net wanlyk wie.
Kultuer
Sawol de jonges as de famkes ûndergiene yn 'e puberteit in inisjaasjeritueel. Houliken waarden beävensearre tusken de beide partners sûnder dat wa oars ek dêr wat oer te sizzen hie. Mank de Kato koene houliken ek maklik ûntbûn wurde, want beide partners koene foar lykfol hokker reden har spul oppakke en fuortgean. As soks barde, bleaune de soannen by de heit en de dochters by de mem. Oerhoer waard net beskôge as wat dat bestraft wurde moast, al koe it wol in ein oan in houlik meitsje. De Kato begroeven harren deaden, en by in sokke begraffenissen waard folop skriemd. Mar it ôfdekken fan it grêf markearre de ein fan 'e rouperioade, en it folk dat skriemend nei it grêf ta gien wie, kaam fleurich wer werom.
Aartsingel
Bûten de abrahamityske religyen
Bûten de abrahamityske religyen wurde bygelyks yn it soroästrisme seis grutte amesja spenta fan 'e Ahoera Mazda (God) identifisearre. Dy wêzens kinne rûchwei lykslein wurde mei aartsingels.
Eve Laurence
Libben en karriêre
Laurence waard yn 2007 tegearre mei har tsjinspiler Chris Cannon nominearre foar in AVN Award (de Oscar fan 'e pornowrâld) yn 'e kategory bêste duo yn in sekssêne, foar harren gearwurking yn 'e film Janine's Been Blackmaled. Yn 2010 dage Laurence ferskate websiden foar de rjochter dy't profitearren fan it misstaverjen fan har namme, mei as gefolch dat dy dêrmei ophâlde moasten. Sûnt likernôch 2010 wurket se út en troch noch mei oan in pornofilm, mar is se yn haadsaak aktyf as webcamgirl op har eigen webside.
Meester Cornelis
thumb|225px|Plattegrûn fan [[fort Meester Cornelis, om 1744]] Meester Cornelis is de eardere namme fan Jatinegara (ek wol: Batinegara, Djatinegara, of Mester), in stedsdiel fan Jakarta.
Ofbylden
<Gallery> File:COLLECTIE TROPENMUSEUM Luchtfoto van Meester Cornelis met het S.S. station Batavia TMnr 10014900.jpg|Loftfoto fan Meester Cornelis mei it S.S. stasjon Batavia File:COLLECTIE TROPENMUSEUM Viaduct te Mr Cornelis Java TMnr 10014856.jpg|Fiadukt yn Mr Cornelis File:COLLECTIE TROPENMUSEUM De St. Josefkerk en het Ursulinen klooster te Meester Cornelis Batavia TMnr 10016563.jpg|De St. Joseftsjerke en it Ursulinen kleaster yn Meester Cornelis Batavia File:Gereja Santo Yoseph, Matraman, Jatinegara, Jakarta.jpg|Gereja Santo Yoseph, Matraman, Jatinegara, Jakarta File:COLLECTIE TROPENMUSEUM De Militaire School in Meester Cornelis Batavia TMnr 60022681.jpg|De Militêre Skoalle yn Meester Cornelis </Gallery>
Ahsoka Tano
Untwikkeling
Ahsoka Tano waard yntrodusearre yn 'e lange tekenfilm Star Wars: The Clone Wars (2008), as de nije padawan (learling) fan 'e jonge Jedi-ridder Anakin Skywalker. The Clone Wars wurdt yn 'e ynterne gronology fan 'e Star Wars-franchise pleatst tusken de beide lêste dielen fan 'e Star Wars-prequeltrilogy yn. De bedoeling fan it nije personaazje wie om sjen te litten hoe't it kin dat Anakin him ûntjûn hat fan 'e ympulsive, ûndissiplinearre padawan dy't er noch is yn Star Wars: Episode II – Attack of the Clones (2002) ta de mear reservearre Jedi-ridder út Star Wars: Episode III – Revenge of the Sith (2005).
Yn The Book of Boba Fett
Ahsoka (fannijs spile troch Rosario Dawson) dûkt letter wer op yn 'e ôflevering Chapter 6: From the Desert Comes a Stranger fan The Book of Boba Fett (2022), in spin-offsearje fan The Mandalorian. Dêryn besiket se de nije Jedi-akademy fan 'e Luke Skywalker, dêr't Grogu oan syn oplieding ta Jedi begûn is. Ahsoka treft dêr de Mandaloriaan wer, dy't kommen is om Grogu in kado te bringen: in maljenkolder dy't makke is troch de Wapensmid. Se riedt de Mandaloriaan lykwols ôf om Grogu persoanlik te besykjen, mei't dat syn training as Jedi behinderje soe fanwegen de strange Jedi-regels tsjin persoanlike bannen mei oaren. De Mandaloriaan folget har advys mei tsjinnichheid op en jout syn geskink oan har om oan Grogu te jaan. Nei't er fuortgien is, draacht Ahsoka de maljenkolder oer oan Luke, dy't har fertelt dat er ûnwis is oer de tawijing fan Grogu oan it paad fan 'e Jedi, en dat er eins net krekt wit hoe't er dêr sels mei omgean moat. Ahsoka seit tsjin him dat har dat bekend foarkomt: syn heit Anakin, har eigen eardere master, hie deselde twastriid yn him. Foar't se har ôfjout, riedt se him oan om yn dy kwestje syn yntuysje te folgjen.
Yn Ahsoka
Yn desimber 2020 waard oankundige dat der as fierdere spin-off fan The Mandalorian en The Book of Boba Fett in minysearje makke wurde sil dy't om it personaazje fan Ahsoka Tano draait. De searje sil de titel Ahsoka krije, en Rosario Dawson sil dêryn op 'e nij yn 'e hûd fan it personaazje krûpe. Neffens Jon Favreau en Dave Filoni, de makkers fan 'e searje, sille de ûnderling ferbûne ferhaallinen fan 'e trije searjes kulminearje yn in "klimaktysk plotbarren".
Antonius fan Padua
Hillichferklearring
Antonius waard op 30 maaie 1232, minder as in jier nei syn dea, yn de katedraal fan Spoleto troch paus Gregoarius IX hillich ferklearre. De rykdom fan syn spirituele bydrages yn de preken wie sa grut, dat de hillige op 16 jannewaris 1946 troch paus Pius XII de titel Doctor Evangelicus (tsjerkfaar) ferliend waard.
De Stêd fan it Lok
Ynhâld
Michael is in jonge joad fan Hongaarsk komôf, dy't yn 'e oarloch de Dútske ferneatigingskampen oerlibbe hat. Nei de oarloch ûndernimt er mei help fan syn freon Pedro de nuodlike reis nei syn berteplak, dat no efter it Izeren Gerdyn leit. Syn doel is om 'e konfrontaasje oan te gean mei al dy lju dy't inkeld taseagen en neat diene doe't de joaden fuortfierd waarden.
Elie Wiesel
Elie Wiesel (folút: Eliezer Wiesel, Sighet (Roemeenje), 30 septimber 1928 - New York (stêd), 2 july 2016) wie in yn Transsylvaanje berne Joadsk-Amerikaansk skriuwer, heechlearaar, polityk aktivist en Nobelpriiswinner fan Joadsk-Hongaarsk-Frânsk komôf. Syn wurken binne almeast skreaun yn it Frânsk, mei in stikmannich yn it Ingelsk en ien yn it Jiddysk. Wiesel, dy't yn 'e Twadde Wrâldoarloch de holokaust oerlibbe, brûkt syn boeken om syn persoanlike ûnderfinings út dy perioade fan him ôf te skriuwen, lykas yn La Nuit, dat basearre is op syn finzenskip yn 'e konsintraasjekampen Auschwitz, Buna/Monowitz en Buchenwald. Oersetter Jacobus Knol hat frijwat fan Wiesel syn boeken fertaald yn it Frysk, al binne net al syn oersettings ek útjûn.
Feriene Steaten
As polityk aktivist fan in beskaat kaliber hat Wiesel him ynset foar û.m. de steat Israel; it lot fan 'e Joaden yn 'e Sovjet-Uny en de Falasja's yn Etioopje; de striid tsjin 'e apartheid yn Súd-Afrika; de slachtoffers fan 'e Smoarge Oarloch yn Argentynje; it lot fan 'e Miskito-Yndianen fan Nikaragua, de slachtoffers fan genoside yn 'e Bosnyske Oarloch; de Koerdyske kwestje; en de slachtoffers fan 'e genoside yn Darfoer. Lykwols loek er him werom as foarsitter fan 'e Ynternasjonale Konferinsje oangeande de Holokaust en Genoside, en besocht dy gearkomste te annulearjen, om't Israel der beswier tsjin hie dat dêr ek de Armeenske Genoside behannele wurde soe. Mar yn 2007 liet de Elie Wiesel Foundation for Humanity in brief útgean, ûndertekene troch Wiesel sels en 52 oare Nobelpriiswinners, dêr't de ûntkenning fan 'e Armeenske holokaust yn feroardiele waard, en Wiesel hat by ûnderskate gelegenheden it behimmeljen fan dy misdie troch it Turkske regear (dat beweart dat it in oarloch wie wêryn't fan wjerskanten wandieden begien waarden) "in dûbele moardpartij" neamd.
Ferstjerren
Elie Wiesel kaam op 2 july 2016 yn syn wente yn 'e Newyorkske borough Manhattan te ferstjerren yn 'e âlderdom fan 87 jier.
Neisyngronisaasje
Neisyngronisaasje of neisyngronisearring is it yn it stadium fan 'e postproduksje tafoegjen of ferfangen fan lûd by in film, tillefyzjeprogramma of fideospultsje. It giet dêrby om 'e stimmen fan 'e akteurs, dy't ferfongen wurde troch stimmen fan oare akteurs dy't in oare taal sprekke as de oarspronklike taal fan 'e produksje. It is de bedoeling dat de nije stimlûden dêrby safolle mooglik syngroan rinne mei de bewegings fan 'e mûlen fan 'e akteurs op 'e bylden. In synonym fan neisyngronisaasje is dubben (fan 'e Ingelske term dubbing). Neisyngronisaasje wurdt yn 'e regel brûkt om bûtenlânske films en tillefyzjeproduksjes oer te setten nei de memmetaal fan it grutste diel fan it publyk fan it beskaat lân. Soms wurdt it ek poer brûkt om 'e lûdskwaliteit te ferbetterjen, wêrby't de oarspronklike akteurs dan neitiid yn 'e studio harren eigen stim noch in kear ynsprekke. Foarhinne kaam dat folle mear foar as tsjintwurdich. Fan 'e films fan 'e Dollars Trilogy fan regisseur Sergio Leone, waarden op dy wize bygelyks twa orizjinele ferzjes makke, in Ingelsktaligenien en in Italjaansktaligenien.
Estetyk
In foardiel fan neisyngronisaasje is dat it byld net fersteurd wurdt troch ûndertitels. Filmmakkers as Bernardo Bertolucci en Éric Rohmer wiene om dy reden tsjinstanners fan ûndertiteling. Dêr stiet foaroer dat in film of programma mear fan syn autentisiteit behâldt as de oarspronklike stimmen te hearren binne. Neisyngronisaasje wurdt boppedat as minder autentyk ûnderfûn om't folsleine syngronisiteit nea berikt wurde kin: de mûlebewegings fan 'e akteurs wike altyd yn hegere of mindere mjitte ôf fan 'e sprutsen tekst fan 'e stimakteurs.
Flora MacDonald
Amerikaanske Unôfhinklikheidsoarloch
Yn elts gefal waard Allan MacDonald by dat treffen kriichsfinzen makke troch de Amerikaanske opstannelingen, dy't him twa en in heal jier fêstholden oant der yn it neijier fan 1778 in útwikseling fan finzenen organisearre waard. Underwilens moast Flora ûnderdûke, wylst de opstannelingen har plantaazje ferwuostgen en har famyljebesittings plonderen. Nei't er frijlitten wie, krige har man it befel oer it twadde bataljon fan 'e it 84e Rezjimint Ynfantery, dat yn Fort Edward lei, by Windsor, yn Nij-Skotlân. Dêr foege Flora har by him.
Leginde
Al by har libben wie Flora MacDonald yn Skotlân in bekendheid fanwegen har rêding fan Bonnie Prince Charlie, mar nei har dea krige har namme yn it tiidrek fan 'e Romantyk in hast wol legindaryske lading. It waard ien fan 'e grutte nammen dy't foargoed ferbûn rekken mei de Jakobityske Opstân fan 1745. Yn 1896 waard by it Kastiel fan Inverness op in heech fuotstik in libbensgrut stânbyld fan har pleatst. De Flora MacDonald's Fancy is in Skotske Heechlânske folksdûns dy't ta har eare goreografearre is en dy't nei't it hjit basearre is op in dûns dy't sysels útfierd hawwe soe foar Bonnie Prince Charlie. De Flora MacDonald's Fancy stiet bekend om syn balleteske stappen en elegante bewegings.